**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon Slovenskej národnej rady č. 85/2005 Z. z. o politických stranách a politických hnutiach (ďalej len „návrh zákona“) predkladá skupina poslancov Národnej rady Slovenskej republiky.

Politickým stranám sa v VII. volebnom období celkovo vyplatilo zo štátneho rozpočtu viac ako 57 miliónov EUR, v VI. volebnom období to bolo viac ako 48 miliónov EUR. Za voľby v roku 2020 politické strany dostanú príspevky zo štátneho rozpočtu vo výške 76,15 miliónov EUR, čo predstavuje nárast za posledných 8 rokov o 28 miliónov EUR.

 V súčasnosti sa fyzické aj právnické osoby v Slovenskej republike musia vysporiadať s množstvom ekonomických problémov, ktoré vyplývajú z vysokej miery inflácie, ktorej výška v decembri 2022 bola nad 15% ako aj vysokému nárastu cien energií. Slovenská republika od roku 2020 zažila najväčší prepad hospodárstva kvôli prijatým opatreniam proti šíreniu COVID-19, ktorý pokračoval po vypuknutí vojny na Ukrajine sprevádzajúcim dvojcifernou výškou miery inflácie a vysokými cenami za energie. Nakoľko na vysokú infláciu, ktorá dosahuje dvojcifernú úroveň, vplývajú vysoké ceny energií ako aj vývoj vojny na Ukrajine, nízka úroveň inflácie v eurozóne vo výške okolo 2% je v nedohľadne. Z uvedeného dôvodu sa očakáva nárast cien aj počas nasledujúcich rokov.

Máme za to, že politické strany musia prijať podiel na zodpovednosti na neprimeranom zvýšení cien energií vedúcemu k zhoršeniu podnikateľského prostredia ako aj celkovému zdražovaniu cien rôznych komodít, najmä potravín.

Predkladaný návrh zákona má za cieľ zníženie výdavkov rozpočtu SR na rok 2023 tým, že sa príspevok na činnosť prislúchajúci politickým stranám a politickým hnutiam za rok 2023 ako aj príspevok za mandát prislúchajúci politickým stranám a politickým hnutiam za rok 2023 nevyplatí.

Predkladaný návrh zákona má pozitívny dopad na rozpočet verejnej správy a vyvoláva pozitívne sociálne vplyvy. Nemá vplyv na podnikateľské prostredie a ani na životné prostredie.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**Čl. I**

K bodu 1

Ustanovuje sa pre rok 2023, že politickým stranám a politickým hnutiam nebude v roku 2023 vyplatený príspevok na činnosť a príspevok na mandát. Príspevky, ktoré mali byť vyplatené politickým stranám a politickým hnutiam v roku 2023, použije ministerstvo financií na úhradu zvýšených nákladov na energie podnikateľským subjektom. Podrobnosti o vyplatení kompenzácií ustanoví ministerstvo financií.

**K Čl. II**

Navrhuje sa účinnosť pätnástym dňom po jeho vyhlásení v zbierke zákonov.